CELEX: 32015D1751
Language: et
Date: 2015-09-29 00:00:00
Title: Komisjoni rakendusotsus (EL) 2015/1751, 29. september 2015, milles käsitletakse ühe teatava bromadiolooni sisaldava biotsiidi loa tingimusi, mille kohta Ühendkuningriik on edastanud teatise kooskõlas Euroopa Parlamendi ja nõukogu määruse (EL) nr 528/2012 artikliga 36 (teatavaks tehtud numbri C(2015) 6516 all) (EMPs kohaldatav tekst)

1.10.2015   
            
            
               ET
            
            
               Euroopa Liidu Teataja
            
            
               L 256/15
            
         KOMISJONI RAKENDUSOTSUS (EL) 2015/1751,
   29. september 2015,
   milles käsitletakse ühe teatava bromadiolooni sisaldava biotsiidi loa tingimusi, mille kohta Ühendkuningriik on edastanud teatise kooskõlas Euroopa Parlamendi ja nõukogu määruse (EL) nr 528/2012 artikliga 36
   
      
         (teatavaks tehtud numbri C(2015) 6516 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 36 lõiget 3,
   ning arvestades järgmist:
   
               (1)
            
            
               Äriühing Rentokil Initial 1927 plc (edaspidi „taotleja”) esitas 8. aprillil 2014 Saksamaale (edaspidi „asjaomane liikmesriik”) täieliku taotluse toimeainena bromadiolooni sisaldava, vahaploki koostises kasutatava ja rodentitsiidina toimiva biotsiidi (edaspidi „vaidlusalune toode”) jaoks Ühendkuningriigis (edaspidi „referentliikmesriik”) antud loa vastastikuseks tunnustamiseks.
            
         
               (2)
            
            
               Referentliikmesriik andis 17. veebruaril 2014 loa vaidlusaluse toote kasutamiseks hiirte ja rottide tõrjeks hoonete sees ja ümber ning rottide tõrjeks kanalisatsioonis. Kõnealust luba on seejärel vastastikku tunnustanud Eesti, Iirimaa, Luksemburg, Madalmaad ja Norra.
            
         
               (3)
            
            
               Vastavalt määruse (EL) nr 528/2012 artikli 35 lõikele 2 edastas asjaomane liikmesriik kõnealuse määruse artikli 35 alusel loodud koordineerimisrühmale 9. septembril 2014 kolm lahkarvamusi põhjustanud punkti, märkides, et vaidlusalune toode ei vasta nimetatud määruse artiklis 19 sätestatud tingimustele.
            
         
               (4)
            
            
               Asjaomane liikmesriik leiab, et: a) toote tõhusus selle kasutamisel rottide tõrjeks hoonete sees ja ümber ei ole tõendatud, kuna taotleja esitatud tulemustest kolme välikatse kohta nähtub, et neist kahe katse tulemused ei tõenda, et toote tõhusus on vastuvõetaval tasemel; b) seoses toote kasutamisega rottide tõrjeks kanalisatsioonis ei ole lähenemisviis, mida referentliikmesriik kasutas toote tõhususe kindlakstegemiseks, esimesest lahkarvamusi tekitanud punktist tulenevalt vastuvõetav; c) seoses toote kasutamisega hiirte tõrjeks ilmneb taotleja esitatud tulemustest, et tehtud laborikatsete ja kahest välikatsest ühe puhul ei ole tõhususe tõendamise kriteeriumid täidetud.
            
         
               (5)
            
            
               Koordineerimisrühma sekretariaat palus teistel liikmesriikidel ja taotlejal esitada edastatud lahkarvamuste kohta kirjalikud märkused ning need esitasid Belgia, Hispaania, Madalmaad, Prantsusmaa, Saksamaa, Taani ja Ühendkuningriik. Lahkarvamusi arutasid 11. novembril 2014 toimunud koordineerimisrühma koosolekul ka biotsiididega tegelevad liikmesriikide pädevad asutused.
            
         
               (6)
            
            
               Kuna koordineerimisrühmas ei jõutud ühisele seisukohale, edastas referentliikmesriik 13. märtsil 2015 kooskõlas määruse (EL) nr 528/2012 artikli 36 lõikega 1 komisjonile üksikasjaliku selgituse, millistes punktides liikmesriigid ei jõudnud kokkuleppele, ning nende lahkarvamuste põhjuste kohta. Kõnealuse selgituse koopia edastati ka nimetatud määruse artikli 35 lõikes 2 osutatud asjaomastele liikmesriikidele ja taotlejale.
            
         
               (7)
            
            
               Seoses toote tõhususega rottide tõrjeks hoonete sees ja ümber tõendavad taotleja esitatud laborikatsete ja tehtud välikatsetest ühe tulemused, et rodentitsiidide tõhususe hindamise ELi juhendis (edaspidi „ELi juhend”) (2) kehtestatud kriteeriumide kohaselt on toote tõhusus vastuvõetaval tasemel. Peale selle on koordineerimisrühm ühe varasema sarnase juhu puhul pidanud vähemalt ühe nõuetekohase välikatse tulemuste olemasolu kõnealuse ELi juhendiga kooskõlas olevaks ja rodentitsiidi tõhususe tõendamiseks vastuvõetavaks (3).
            
         
               (8)
            
            
               Seoses vaidlusaluse toote tõhususega rottide tõrjel kanalisatsioonis on referentliikmesriik maitsmiskatsete ebaselgete tulemuste näol kerkinud küsimuse lahendamiseks kasutanud taotleja esitatud tulemustest ühe välikatse tulemusi, mis tõendavad, et toote tõhusus on vastuvõetaval tasemel. Asjaomane liikmesriik on ühe sarnase toote hindamisel kasutanud varem sama lähenemisviisi, ehkki kõnealusel juhul saadi positiivsed tulemused kolmes välikatses.
            
         
               (9)
            
            
               Seoses toote kasutamisega hiirte tõrjeks ei vasta laborikatsed ELi juhendis kehtestatud kriteeriumidele. Siiski ollakse kõnealuses ELi juhendis seisukohal, et välikatsete tulemused võivad laborikatsete tulemused üles kaaluda. Kõnealusel juhul tõendavad tehtud välikatsetest ühe tulemused, et olemasolevas ELi juhendis kehtestatud kriteeriumide kohaselt on toote tõhusus vastuvõetaval tasemel.
            
         
               (10)
            
            
               Komisjon leiab põhjendustes 7–9 osutatud aspektidest lähtuvalt, et järeldused, milleni referentliikmesriik on kõnealuse kolme lahkarvamusi põhjustanud punkti puhul jõudnud, peavad paika.
            
         
               (11)
            
            
               Samuti on komisjon arvesse võtnud asjaolu, et referentliikmesriigi järeldusi, mis on tehtud lähtuvalt kõnealustest aspektidest ja referentliikmesriigi ekspertide hinnangust kooskõlas määruse (EL) nr 528/2012 VI lisa punktis 12 sätestatuga, toetavad need liikmesriigid, kes on vaidlusaluse toote jaoks vastastikuse tunnustamise alusel loa andnud.
            
         
               (12)
            
            
               Kuna käesolev otsus on vastu võetud kõnealuse määruse artikli 36 lõike 3 alusel, peaks käesolev otsus olema kõnealuse määruse artikli 36 lõike 4 kohaselt adresseeritud kõikidele liikmesriikidele.
            
         
               (13)
            
            
               Käesoleva otsusega ette nähtud meetmed on kooskõlas alalise biotsiidikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevat otsust kohaldatakse toote suhtes, millele biotsiidiregistris vastab registrinumber UK-0005252-0000.
   Artikkel 2
   Kõnealune toode on piisavalt tõhus hiirte ja rottide tõrjeks hoonete sees ja ümber ning rottide tõrjeks kanalisatsioonis ja vastab seega määruse (EL) nr 528/2012 artikli 19 lõike 1 punkti b alapunktis i sätestatud tingimustele.
   Artikkel 3
   Käesolev otsus on adresseeritud liikmesriikidele.
   
      Brüssel, 29. september 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  ELT L 167, 27.6.2012, lk 1.
   
      (2)  Vt dokumendi Technical Notes for Guidance on Product Evaluation („Tehnilised juhised toodete hindamiseks”) 7. peatüki liited. Product Type 14: Efficacy Evaluation of Rodenticidal Biocidal Products („Tooteliik 14: rodentitsiidina toimivate biotsiidide tõhususe hindamine”). Kättesaadav aadressil http://echa.europa.eu/documents/10162/16960215/bpd_guid_revised_appendix_chapter_7_pt14_2009_en.pdf.
   
      (3)  Koordineerimisrühma 10. koosolekul saavutatud kokkulepe ühe teatava kumatetralüüli sisaldava, rodentitsiidina toimiva biotsiidi tõhususe kohta selle kasutamisel hiirte tõrjeks. Kättesaadav aadressil https://circabc.europa.eu/sd/a/0ca55b45-1c74-4c78-b125-de52fd53c08c/Racumin%20Paste_disagreement%20to%20CG_formal_with%20outcome_public.pdf.